CELEX: 32010R0662
Language: lt
Date: 2010-07-23 00:00:00
Title: 2010 m. liepos 23 d. Komisijos reglamentas (ES) Nr. 662/2010, iš dalies keičiantis Reglamentą (EB) Nr. 1126/2008, priimantį tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002, kiek tai susiję su Tarptautinio finansinės atskaitomybės aiškinimo komiteto (TFAAK) 19-uoju aiškinimu ir 1-uoju tarptautiniu finansinės atskaitomybės standartu (TFAS)  Tekstas svarbus EEE

24.7.2010   
            
            
               LT
            
            
               Europos Sąjungos oficialusis leidinys
            
            
               L 193/1
            
         KOMISIJOS REGLAMENTAS (ES) Nr. 662/2010
   2010 m. liepos 23 d.
   iš dalies keičiantis Reglamentą (EB) Nr. 1126/2008, priimantį tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002, kiek tai susiję su Tarptautinio finansinės atskaitomybės aiškinimo komiteto (TFAAK) 19-uoju aiškinimu ir 1-uoju tarptautiniu finansinės atskaitomybės standartu (TFAS)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. liepos 19 d. Europos Parlamento ir Tarybos reglamentą (EB) Nr. 1606/2002 dėl tarptautinių apskaitos standartų taikymo (1), ypač į jo 3 straipsnio 1 dalį,
   kadangi:
   
               (1)
            
            
               Komisijos reglamentu (EB) Nr. 1126/2008 (2) priimti tam tikri tarptautiniai standartai ir aiškinimai, galioję 2008 m. spalio 15 d.
            
         
               (2)
            
            
               2009 m. lapkričio 26 d. Tarptautinis finansinės atskaitomybės aiškinimo komitetas (TFAAK) paskelbė TFAAK 19-ąjį aiškinimą Finansinių įsipareigojimų panaikinimas nuosavybės priemonėmis (toliau – TFAAK 19-asis aiškinimas). TFAAK 19-ojo aiškinimo tikslas – suteikti gaires, kaip skolininkas turėtų apskaityti savo nuosavybės priemones, kurios, iš naujo susitarus dėl finansinio įsipareigojimo sąlygų, išleistos tam įsipareigojimui visiškai arba iš dalies padengti.
            
         
               (3)
            
            
               Pasikonsultavus su Europos finansinės atskaitomybės patariamosios grupės (EFAPG) techninių ekspertų grupe (TEG) patvirtinama, kad TFAAK 19-asis aiškinimas atitinka Reglamento (EB) Nr. 1606/2002 3 straipsnio 2 dalyje išdėstytus techninius priėmimo kriterijus. Pagal 2006 m. liepos 14 d. Komisijos sprendimą 2006/505/EB, įsteigiantį Nuomonės apie apskaitos standartus vertinimo grupę, kuri konsultuotų Komisiją Europos finansinės atskaitomybės patariamosios grupės (EFAPG) nuomonių objektyvumo ir neutralumo klausimais (3), Nuomonės apie apskaitos standartus vertinimo grupė apsvarstė EFAPG nuomonę dėl aiškinimo tvirtinimo ir Komisiją informavo, kad ta nuomonė gerai subalansuota ir objektyvi.
            
         
               (4)
            
            
               Siekiant užtikrinti tarptautinių apskaitos standartų nuoseklumą, priėmus TFAAK 19-ąjį aiškinimą, turi būti taisomas 1-asis tarptautinis finansinės atskaitomybės standartas (TFAS).
            
         
               (5)
            
            
               Todėl Reglamentas (EB) Nr. 1126/2008 turėtų būti atitinkamai iš dalies pakeistas.
            
         
               (6)
            
            
               Šiame reglamente nustatytos priemonės atitinka Apskaitos reguliavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1126/2008 priedas iš dalies keičiamas taip:
   
               (1)
            
            
               Tarptautinio finansinės atskaitomybės aiškinimo komiteto (TFAAK) 19-asis aiškinimas įterpiamas, kaip nurodyta šio reglamento priede;
            
         
               (2)
            
            
               1-asis tarptautinis finansinės atskaitomybės standartas (TFAS) iš dalies keičiamas, kaip nurodyta šio reglamento priede.
            
         2 straipsnis
   Visos įmonės šio reglamento priede pateiktą TFAAK 19-ąjį aiškinimą ir 1-ojo TFAS pataisą taiko ne vėliau kaip nuo pirmųjų joms taikomų finansinių metų, prasidedančių po 2010 m. birželio 30 d., pradžios.
   3 straipsnis
   Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2010 m. liepos 23 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 243, 2002 9 11, p. 1.
   
      (2)  OL L 320, 2008 11 29, p. 1.
   
      (3)  OL L 199, 2006 7 21, p. 33.
   
      PRIEDAS
      
         TARPTAUTINIAI APSKAITOS STANDARTAI
      
      
                  TFAAK 19-asis aiškinimas
               
               
                  
                     TFAAK 19-asis aiškinimas Finansinių įsipareigojimų panaikinimas nuosavybės priemonėmis
                     
                  
               
            
                  1-asis TFAS
               
               
                  
                     1-ojo TFAS Tarptautinių finansinės atskaitomybės standartų taikymas pirmą kartą pataisa
                  
               
            
         Galima platinti Europos ekonominėje erdvėje. Visos už Europos ekonominės erdvės ribų esančios teisės, išskyrus teises platinti asmeniniam ar kitam teisingam naudojimui, saugomos. Išsamesnės informacijos galima rasti TASV tinklalapyje www.iasb.org
      
      
         TFAAK 19-ASIS AIŠKINIMAS
      
      
         
            Finansinių įsipareigojimų panaikinimas nuosavybės priemonėmis
         
      
      NUORODOS
      
                  —
               
               
                  
                     Finansinių ataskaitų rengimo ir pateikimo pagrindai
                  
               
            
                  —
               
               
                  
                     2-asis TFAS Mokėjimas akcijomis
                  
               
            
                  —
               
               
                  
                     3-asis TFAS Verslo jungimai
                  
               
            
                  —
               
               
                  
                     1-asis TAS Finansinių ataskaitų pateikimas
                  
               
            
                  —
               
               
                  
                     8-asis TAS Apskaitos politika, apskaitinių įvertinimų keitimas ir klaidos
                  
               
            
                  —
               
               
                  
                     32-asis TAS Finansinės priemonės. Pateikimas
                  
               
            
                  —
               
               
                  
                     39-asis TAS Finansinės priemonės. Pripažinimas ir vertinimas
                  
               
            PAGRINDINĖ INFORMACIJA
      
                  1
               
               
                  Skolininkas ir kreditorius gali iš naujo susitarti dėl finansinių įsipareigojimų sąlygų taip, kad skolininkas visiškai arba iš dalies panaikintų įsipareigojimą kreditoriui, išleisdamas nuosavybės priemones. Tokie sandoriai kartais vadinami „skolos ir nuosavybės apsikeitimo sandoriais“. TFAAK gavo prašymų paaiškinti, kaip įtraukti į apskaitą tokius sandorius.
               
            TAIKYMAS
      
                  2
               
               
                  Šiame aiškinime kalbama apie ūkio subjekto apskaitą, kai iš naujo susitarta dėl finansinių įsipareigojimų sąlygų taip, kad ūkio subjektas visiškai arba iš dalies panaikinta įsipareigojimą kreditoriui, išleisdamas ūkio subjekto nuosavybės priemones. Jame nekalbama apie kreditoriaus vedamą apskaitą.
               
            
                  3
               
               
                  Ūkio subjektas netaiko šio aiškinimo sandoriams, kai:
                  
                              a)
                           
                           
                              kreditorius taip pat yra tiesioginis ar netiesioginis akcininkas ir veikia kaip tiesioginis ar netiesioginis esamas akcininkas;
                           
                        
                              b)
                           
                           
                              iki sandorio ir po jo kreditorius ir ūkio subjektas yra kontroliuojami tos pačios šalies arba šalių, ir sandorio esmė yra ūkio subjekto vykdomas nuosavybės paskirstymas arba jos perdavimas tam ūkio subjektui;
                           
                        
                              c)
                           
                           
                              finansinio įsipareigojimo panaikinimas išleidžiant nuosavybės akcijas atitinka pradines finansinio įsipareigojimo sąlygas.
                           
                        
            SVARSTOMI KLAUSIMAI
      
                  4
               
               
                  Šiame aiškinime analizuojami tokie klausimai:
                  
                              a)
                           
                           
                              Ar ūkio subjekto nuosavybės priemonės, išleistos siekiant visiškai arba iš dalies panaikinti finansinį įsipareigojimą, yra „už įsipareigojimą sumokėta suma“ pagal 39-ojo TAS 41 straipsnį?
                           
                        
                              b)
                           
                           
                              Kaip ūkio subjektas turėtų iš pradžių vertinti nuosavybės priemones, išleistas tokiam finansiniam įsipareigojimui padengti?
                           
                        
                              c)
                           
                           
                              Kaip ūkio subjektas turėtų įtraukti į apskaitą panaikinto finansinio įsipareigojimo balansinės vertės ir išleistų nuosavybės priemonių pirminio vertinimo skirtumą?
                           
                        
            BENDRA NUOMONĖ
      
                  5
               
               
                  Ūkio subjekto nuosavybės priemonių emisija, skirta visiškai arba iš dalies panaikinti finansinį įsipareigojimą kreditoriui, yra „už įsipareigojimą sumokėta suma“ pagal 39-ojo TAS 41 straipsnį. Ūkio subjektas pašalina finansinį įsipareigojimą (arba finansinio įsipareigojimo dalį) iš finansinės būklės ataskaitos tada ir tik tada, kai jis yra panaikintas pagal 39-ojo TAS 41 straipsnį.
               
            
                  6
               
               
                  Kai nuosavybės priemonės, išleidžiamos siekiant visiškai arba iš dalies panaikinti finansinį įsipareigojimą kreditoriui, pripažįstamos pirmą kartą, ūkio subjektas įvertina juos išleistų nuosavybės priemonių tikrąja verte, nebent tos tikrosios vertės neįmanoma patikimai įvertinti.
               
            
                  7
               
               
                  Jei išleistų nuosavybės priemonių tikrosios vertės neįmanoma patikimai įvertinti, nuosavybės priemonės įvertinamos taip, kad būtų atspindėta panaikinto finansinio įsipareigojimo tikroji vertė. Vertinant panaikinto finansinio įsipareigojimo su pareikalavimo elementu (pvz., indėliu iki pareikalavimo) tikrąją vertę, 39-ojo TAS 49 straipsnis netaikomas.
               
            
                  8
               
               
                  Jei panaikinama tik dalis finansinio įsipareigojimo, ūkio subjektas įvertina, ar dalis už įsipareigojimą sumokėtos sumos yra susijusi su likusio nepanaikinto įsipareigojimo sąlygų pakeitimu. Jei dalis už įsipareigojimą sumokėtos sumos yra susijusi su likusios įsipareigojimo dalies sąlygų pakeitimu, ūkio subjektas paskirsto už įsipareigojimą sumokėtą sumą panaikintai įsipareigojimo daliai ir įsipareigojimo daliai, kuri tebėra nepanaikinta. Paskirstydamas sumokėtą sumą ūkio subjektas atsižvelgia į visus svarbius faktus ir aplinkybes, susijusius su sandoriu.
               
            
                  9
               
               
                  Panaikinto finansinio įsipareigojimo (arba finansinio įsipareigojimo dalies) balansinės vertės ir už įsipareigojimą sumėtos sumos skirtumas pripažįstamas pelnu arba nuostoliais pagal 39-ojo TAS 41 straipsnį. Išleistos nuosavybės priemonės pirmą kartą pripažįstamos ir įvertinamos tą dieną, kai panaikinamas finansinis įsipareigojimas (arba to finansinio įsipareigojimo dalis).
               
            
                  10
               
               
                  Kai panaikinama tik dalis finansinio įsipareigojimo, už įsipareigojimą sumokėta suma paskirstoma pagal 8 straipsnį. Vertinant, ar likusio nepanaikinto įsipareigojimo sąlygos buvo iš esmės pakeistos, atsižvelgiama į tam nepanaikintam įsipareigojimui priskirtą už įsipareigojimą sumokėtą sumą. Jei likęs nepanaikintas įsipareigojimas buvo iš esmės pakeistas, ūkio subjektas šį pakeitimą apskaito kaip pirminio įsipareigojimo panaikinimą ir naujo įsipareigojimo pripažinimą, kaip reikalaujama pagal 39-ojo TAS 40 straipsnį.
               
            
                  11
               
               
                  Ūkio subjektas atskleidžia pagal 9 ir 10 straipsnius pripažintą pelną arba nuostolius atskiroje pelno ir nuostolių ataskaitos eilutėje arba aiškinamajame rašte.
               
            ĮSIGALIOJIMO DATA IR PEREINAMOSIOS NUOSTATOS
      
                  12
               
               
                  Ūkio subjektas šį aiškinimą taiko metiniams ataskaitiniams laikotarpiams, prasidedantiems 2010 m. liepos 1 d. arba vėliau. Leidžiama taikyti anksčiau. Jeigu ūkio subjektas taiko šį aiškinimą laikotarpiui, prasidedančiam iki 2010 m. liepos 1 d., jis turi atskleisti šį faktą.
               
            
                  13
               
               
                  Ūkio subjektas taiko apskaitos politikos pakeitimą pagal 8-ąjį TAS nuo anksčiausio pateikiamo lyginamojo laikotarpio pradžios.
               
            
         Priedėlis
         
            1-ojo TFAS „Tarptautinių finansinės atskaitomybės standartų taikymas pirmą kartą“ pataisa
         
         
            Šiame priedėlyje pateikta pataisa turi būti taikoma metiniams ataskaitiniams laikotarpiams, prasidedantiems 2010 m. liepos 1 d. arba vėliau. Jei ūkio subjektas šį aiškinimą taiko ankstesniam laikotarpiui, šios pataisos turi būti taikomos ir tam ankstesniam laikotarpiui.
         
         Priedėlis D papildomas antrašte ir D25 straipsniu.
         
            Finansinių įsipareigojimų panaikinimas nuosavybės priemonėmis
         
         
                     D25
                  
                  
                     Pirmą kartą standartus taikantis ūkio subjektas gali taikyti pereinamojo laikotarpio nuostatas, pateiktas TFAAK 19-ajame aiškinime „Finansinių įsipareigojimų panaikinimas nuosavybės priemonėmis“.